Rådets resolution

af 22. september 2003

om investering i forskning med henblik på europæisk vækst og konkurrenceevne

(2003/C 250/02)

RÅDET FOR DE EUROPÆISKE UNION,

DER HENVISER TIL konklusionerne fra Det Europæiske Råd i Lissabon i 2000, i Barcelona i 2002 og i Bruxelles i 2003, hvor man henholdsvis

- fastsatte det strategiske mål, at EU skal være den mest konkurrencedygtige videnbaserede økonomi inden udgangen af 2010

- var enig om, at de samlede udgifter til forskning og udvikling i EU bør øges, så de nærmer sig 3 % af BNP senest i 2010, og at to tredjedele af disse nye investeringer bør komme fra den private sektor

- rettede en indtrængende appel til medlemsstaterne om at skride til konkret handling på grundlag af Kommissionens kommende FoU-handlingsplan, tilskyndede medlemsstaterne til at fremskynde gennemførelsen af det europæiske charter om små virksomheder, opfordrede til at opretholde og styrke udviklingen af det europæiske forskningsrum ved anvendelse af den åbne koordineringsmetode på områder som f.eks. aktioner til opfyldelse af målsætningen om 3 % af BNP til FoU-investeringer eller udvikling af menneskelige ressourcer inden for videnskab og teknologi,

og til Kommissionens meddelelser "Mod et europæisk forskningsrum"(1), "Virkeliggørelsen af det europæiske forskningsrum"(2) og "Mere forskning i Europa: mod 3 % af BNP"(3) samt Rådets resolutioner og konklusioner om det europæiske forskningsrum, især konklusionerne af 26. november 2002 om fremskridtene i udviklingen af det europæiske forskningsrum (EFR) og om et nyt afsæt for EFR(4),

NOTERER SIG MED TILFREDSHED Kommissionen meddelelse "Investering i forskning: en handlingsplan for Europa"(5) og TILSLUTTER SIG meddelelsens hovedindhold, hvori der efterlyses et omfattende og sammenhængende spektrum af aktioner til at øge investeringerne i forskning og mindske afstanden til Europas hovedkonkurrenter,

BEKRÆFTER, at investering i forskning og teknologisk udvikling samt fremme af innovation og overførsel af viden er af afgørende betydning for at øge Europas konkurrenceevne og den strategi, som Det Europæiske Råd i Lissabon fastlagde for Europas økonomiske, sociale og miljømæssige udvikling, og at der er et særligt behov for at fremme og forbedre vilkårene for flere private investeringer med henblik på forskning og innovation,

ERKENDER, at

- investeringer i FoU og innovation vil bidrage til at fremme vækst og beskæftigelse under hensyn til Kommissionens meddelelse til Rådet og Europa-Parlamentet af 27. november 2002 ("Bedre samordning af finanspolitikken")(6) og konklusionerne fra Det Europæiske Råd den 20.-21. marts 2003, Kommissionens meddelelse af 7. juli 2003 ("An initiative for growth: investing in Trans European Networks and major R & D projects")(7), Rådets konklusioner af 15. juli 2003 om en europæisk indsats for vækst(8) og de igangværende drøftelser om disse emner

- videnskabelig og teknologisk topkvalitet og forskningskvalitet fortsat er de grundlæggende kriterier for at øge og tiltrække investeringer i FoU og innovation

- grundforskning, et bredt og dynamisk vidensgrundlag, tilstrækkelige menneskelige ressourcer af høj kvalitet, forskningsinfrastrukturer samt mekanismer til effektiv teknologioverførsel er af afgørende betydning for vidensamfundets vedvarende udvikling

- omfattende politiksammensætninger, der er tilpasset de respektive nationale og regionale sammenhænge, og som forbinder finansielle incitamenter og foranstaltninger til forbedring af rammebetingelserne, er nødvendige for at fremme private investeringer i FoU under hensyn til de særlige behov, der kendetegner SMV, især nye, innovative SMV og på grundlag heraf opståede nye virksomheder, men også større virksomheder

- en støttepolitik for den videre udvikling af de europæiske regioners FoU-strategier og grænseoverskridende partnerskaber under hensyn til SMV's behov er afgørende for, at målsætningen om 3 % kan nås

- SMV kan spille en vigtig rolle med hensyn til at hæve udgiftsniveauet inden for forskning og innovation og kan give øget beskæftigelse

- en nyskabende og mere effektiv anvendelse af forskellige offentlige finansieringsinstrumenter på EU-plan og nationalt plan, idet man letter og fremmer anvendelsen af strukturfonde til støtte for FoU, er afgørende faktorer med hensyn til at hæve udgiftsniveauet inden for forskning og innovation

- forenkling og modernisering af reglerne for statsstøtte kan lette medlemsstaternes indsats for at omlægge statsstøtten til mål af fælles interesse, som f.eks. FoU og SMV

- indsatsen for i denne sammenhæng at opnå tættere forbindelse med andre europæiske samarbejdsinitiativer såsom COST, Eureka og ESF bør fortsætte,

OPFORDRER medlemsstaterne, de tiltrædende stater og Kommissionen til at

- anvende den åbne koordineringsmetode på grundlag af retningslinjerne fra Det Europæiske Råd og Rådet for at støtte gennemførelsen af handlingsplanen og opfyldelsen af målsætningen om de 3 %, idet der frit kan vælges ikke-obligatoriske, nationale kvalitative og/eller kvantitative målsætninger

- anvende CREST som en operationel grænseflade for fastlæggelsen og overvågningen af gennemførelsen af den åbne koordineringsmetode med hensyn til målsætningen om de 3 %, således at den hurtigt bliver operationel, i erkendelse af at CREST's arbejde i den forbindelse kræver aktive forbindelser til andre igangværende aktiviteter for at styrke konkurrenceevnen

- udvikle uddannelsen af forskere, fremme og diversificere karrieremulighederne samt skabe incitamenter for forskere i Europa med henblik på at tiltrække og fastholde forskere på højt plan i EU samt at øge mobiliteten ved at fjerne de fortsatte hindringer for denne, navnlig for så vidt angår mobiliteten mellem den offentlige og den private sektor

- lette adgang til lån og kapitalfinansiering til forskning og innovation ved en række foranstaltninger, hvor der tages særligt hensyn til SMV's behov i både nye og traditionelle sektorer og de behov, der kendetegner nye, innovative SMV og de på grundlag heraf opståede nye virksomheder

- udvikle et europæisk kapitalmarked for risikovillig kapital samt øge komplementariteten mellem EIB- og EIF-initiativer og nationale initiativer med særligt hensyn til SMV's behov

- fremme et støttende klima for udvikling og anvendelse af nye teknologier og forbedre de sociale, fiskale og administrative rammebetingelser, således at EU bliver mere attraktiv for private investeringer, og fremme oprettelse og vækst af højteknologiske virksomheder

- tilskynde til og udvikle nye initiativer til intensivering af samarbejdet mellem industri og offentlig forskning og således effektivisere teknologioverførsel og tværnationale forbindelser mellem den offentlige og den private sektor, f.eks. ved fremme af ekspertisecentre og -netværk, forskningsinfrastrukturer og virksomhedsklynger

- undersøge muligheden for i større omfang at anvende strukturfonde til at støtte forskning, udvikling og innovation på baggrund af disse fondes målsætning om at fremme social og økonomisk samhørighed og under hensyn til de særlige behov og muligheder, der kendetegner forskellige regioner, også i de tiltrædende stater

- fremme iværksætterånd hos studerende og forskere

- fremme bevidstgørelse om intellektuelle ejendomsrettigheder samt fremme uddannelsesaktiviteter, der især tager sigte på offentlige forskningsorganisationer og SMV,

OPFORDRER Kommissionen til

- at fortsætte sine igangværende initiativer med henblik på at forenkle og modernisere reglerne og procedurerne for statsstøtte på baggrund af de nye forbindelser mellem FoU og produktionsprocesserne og under hensyn til en mere moderne og konsekvent definition af FoU-aktiviteter samt nye, innovative virksomheders særlige behov

- i samråd med medlemsstaterne at støtte oprettelsen af europæiske teknologiplatforme inden for et begrænset antal nøgleteknologier som et middel til at fremme et effektivt partnerskab mellem den offentlige og den private sektor i et samspil mellem forskere, industri og SMV-sammenslutninger, finansieringsinstitutter, forbrugere og politiske beslutningstagere for således at udarbejde en strategisk dagsorden for førende teknologier og mobilisere forsknings- og innovationsindsatsen

- som led i udarbejdelsen af en strategi med henblik på vækst og konkurrenceevne hvert år at aflægge rapport til Rådet, første gang i 2004, om de fremskridt, der gøres for at nå målet om de 3 %, samt om gennemførelsen af handlingsplanen og om anvendelsen af den åbne koordineringsmetode, idet man indkredser de resterende hindringer og problemer og om nødvendigt fastlægger nye aktioner.

(1) Dok. 5643/00 RECH 2 ATO 6.

(2) Dok. 12214/00 RECH 95 ATO 60.

(3) Dok. 12044/02 RECH 146.

(4) Dok. 14913/02 RECH 186.

(5) Dok. 8860/03 RECH 75 + ADD 1.

(6) Dok. 14997/02 UEM 62.

(7) Dok. 11343/03 ECOFIN 216 FIN 321 ECO 153 TRANS 187 ENER 217 RECH 121.

(8) Dok. 11463/03 PV/CONS 43 ECOFIN 222 Bilag I.